**J E G Y Z Ő K Ö N Y V**

**Készült:** Ivád Községi Önkormányzat Képviselő Testület 2016. június 16-án (csütörtökön) de 10.00 órakor megtartott nyílt ülésen.

**Jelen vannak:** Valyon László FIDESZ-KDNP polgármester

Ábelovszki Csaba alpolgármester igazoltan távol

Tar Zoltán képviselő

Pétervári István képviselő

Gulyás Benedek képviselő

**Meghívottak:** Dr. Varga Attila jegyző

Dr. Kerekes Tibor aljegyző

Szalai Katalin jkv.

**Valyon László FIDESZ-KDNP polgármester**

Köszönti az ülés résztvevőit, bejelentette, hogy Abelovszki Csaba alpolgármester jelezte távol maradását. Megállapítja az ülés határozatképességét. Az ülést megnyitja. Javasolja a meghívón feltüntetett napirendi pontokat sorrendben tárgyalják meg. A képviselők ezt a javaslatot egyhangúan elfogadták.

**NAPIRENDI PONTOK**

**1. Napirendi pont: A 23-as főút nyomvonal tervének megtárgyalása**

**2. Napirendi pont: Pétervásárai agglomerációhoz való csatlakozás megtárgyalása**

**3.Napirendi pont: A települési hulladékkal kapcsolatos közszolgáltatásról szóló rendeletének és a közszolgálati szerződésnek módosítása**

**4. Napirendi pont : Kérdések interpellációk**

**Napirendi pontok tárgyalása**

**Valyon László** **FIDESZ-KDNP polgármester**

Kérte, hogy térjenek rá az első napirendi pontra a 23-as főút nyomvonaltervének megtárgyalására.

**1. napirendi pont:**

**A 23-as főút nyomvonal tervének megtárgyalása**

**Valyon László** **FIDESZ-KDNP polgármester**

A 23-as Fő út építése egy tervezési szakaszban lévő ügy itt Ivád és Pétervására került be a közvetlen környezetünkbe. Egy-két dolog problémás a mi szempontunkból. Én beszéltem a tervezőkkel. Pétervására után a magtárnál csatlakozik be a négy sávos út. Az első tervek szerint, ami nekem jobban tetszett, ott az alsó úton terveztek egy bejárót Ivádra. Ezt áttervezték és a felső útkereszteződésnél fogják a mostani tervek szerint a körforgalmat kialakítani, ahonnan elérhető lesz a település.

Télen ez az útszakasz sokkal rosszabb, mert csúszósabb. Azt megfelelő érdesebb aszfalttal kell ellátni, mert nagyon meredek a part.

Két ok miatt kell beszélni erről. Az egyik az, hogy azt az útszakaszt nekünk kell télen mindig le kell tisztítani, a másik pedig, hogy, hogyan tudjuk elérni Pétervásárát kerékpárral, mezőgazdasági vontatóval, vagy robogóval.

A tervezők azt ígérték, hogy a föld utat megcsinálják, azaz leaszfaltozzák, vagy a régi nyomvonalat meghagyják, hogy le tudjunk járni Pétervásárára. Ezt a két megjegyzést le kell írnunk.

Valamint, hogy a buszok meg tudjanak fordulni egy rendes megépített busz fordulót kell csinálni a központban, meg egy parkolót, mert a forduló elveszi a parkoló helyeket. Szerviz utakat is ki kell építeni.

Most határozatot kell hoznunk, amibe bele kell tennünk a megjegyzéseinket.

**Gulyás Benedek képviselő**

Ivád szempontjából melyik terv a jobb?

Ezek a vonalak szerint kerékpárral le tudunk menni a főúton Pétervásárára?

Én annak örülnék, hogy ha az új útra nem engednék rá a traktorokat.

**Dr Varga Attila jegyző**

Kerékpár utat ígértek

Itt az a lényeg, a határozat meghozatalánál, hogy az egyes vagy a kettes tervet támogatjátok és bele kell írni a megjegyzéseket.

Ezek tervek, a pénzügyi fedezetet még nem ismerjük, költséghaszon elemzés csak ezután fog készülni.

**Valyon László** **FIDESZ-KDNP polgármester**

Megkérném a képviselőket, hogy hozzuk meg a határozatot. Az egyes tervezői változatot támogatnánk, azzal a feltétellel, hogy a felső bekötő út kiszélesítése, felújítása és a téren a buszforduló kibővítése és parkolók kialakítása megtörténik ezzel egyidejűleg. Valamint, Pétervásárára egy szilárd burkolatú szerviz út kialakítása.

A jelenlévő képviselők kézfelnyújtással elfogadták a 23-sa fő út egyes számú tervét és meghozták a határozatot, azzal a megjegyzéssel, hogy a 23-as útról Ivádra a felső bekötő utat felújítják és kibővítik, a buszfordulót a központban kialakítják

Feltételek: a bekötő út kiszélesítése és felújításával, a téren pedig egy buszforduló kialakítása térrel és parkolókkal, valamint a szilárd burkolatú szerviz út megépítése Ivád és Pétervására között.

**Ivád Község Önkormányzat Képviselőtestületének 15/2016. (VI.16.) határozata**

1. Ivád Község Önkormányzat Képviselő-testülete (a továbbiakban: Képviselőtestület) támogatja és elfogadja a 23. és 25. főutak Bátonyterenye-Ózd közötti 2x2 sávos fejlesztésének, Via Futura Mérnöki Tanácsadó és Szolgáltató Kft. által 2016. júniusban készített 1601 tervszámú bírálati terv által tartalmazott – Ivád községet érintő - 1-es tervezői változatot.

2. A Képviselőtestület felhatalmazza Valyon László polgármestert fejlesztéssel kapcsolatos konkrét tárgyalásokon való képviseletre, a szükséges nyilatkozatok megtételére.

3. A Képviselőtestület az 1. pontban foglalt támogatását a következő feltételekkel adja meg:

a megvalósítandó beruházással egyidejűleg

- a bekötő utat kiszélesítik és felújítják;

- a Dr. Ivády Sándor téren buszfordulót és parkolókat alakítanak ki;

- szilárd burkolatú szerviz utat építenek a lassú járművek, és kerékpárosok részére Ivád és Pétervására között.

Határidő: azonnal

Felelős: Valyon László polgármester

**Valyon László** **FIDESZ-KDNP polgármester**

Térjünk át a második napirendi pontra a Pétervására Város agglomerációhoz való csatlakozás megtárgyalása

**2.napirendi pont**

**A Pétervására Város agglomerációhoz való csatlakozás megtárgyalása**

**Valyon László** **FIDESZ-KDNP polgármester**

A szennyvíz hálózat kiépítésére írtak ki pályázatot. úgy gondolom, hogy most van itt a pont, hogy ne engedjük ki a kezünk közül.

Én úgy látom a tervekből, hogy ezt elő kell készíteni a tanulmányokat. Szándéknyilatkozat kell

**Gulyás Benedek**

Van-e költsége annak, hogy Ivád az agglomerációhoz csatlakozik.

**Dr. Varga Attila jegyző**

Nem annak van költsége, hanem a hatástanulmánynak. Tervek, vízügyi engedélyezés, annak lesz költsége és a megvalósítási tanulmánynak.

Kormányhatározatba van benne, hogy melyik agglomerációba, melyik települések tartoznak.

Más településen is felmerült, hogy szeretnének az Agglomerációhoz csatlakozni. Ivád, Terpes, Kisfüzes is csatlakozna a Pétervásárai agglomerációba.

Szajla is Terpes is bejelentkezett, mert Kisfüzes felől rá tudnának csatlakozni a szennyvíz hálózatra.

**Valyon László** **FIDESZ-KDNP polgármester**

Engem úgy tájékozattak, hogy a pályázatban erre külön adnak támogatást, a tervezői és tanulmányok elkészítésének költségére.

Valamint, hogy egyszerűbb dolgunk lenne, ha az agglomerációba benne vagyunk.

Megkérném a képviselőket, hogy hozzuk meg a határozatot, hogy csatlakozunk a Pétervásárai Agglomerációhoz.

A jelenlévő képviselők kézfelnyújtással, egyhangúlag megszavazták a Pétervására Város agglomerációjához való csatalakozást.

**Ivád Község Önkormányzat Képviselőtestületének 16/2016. (VI.16.) határozata**

1. Ivád Község Önkormányzat Képviselő-testülete (a továbbiakban: Képviselőtestület) a szennyvízelvezetés és tisztítás biztonságos megvalósítása érdekében Szajla, Terpes, Kisfüzes Ivád községekkel közösen Pétervására Város agglomerációjához kíván csatlakozni.

2. A Képviselőtestület felhatalmazza Valyon László polgármestert a szándéknyilatkozat aláírására és kiadására.

Határidő: azonnal

Felelős: Valyon László polgármester

**Valyon László** **FIDESZ-KDNP polgármester**

Térjünk át a 3. napirendi pont megtárgyalására a település hulladékkal kapcsolatos közszolgáltatásról szóló rendeletének és a közszolgáltatási szerződésének módosítására.

**3. napirendi pont**

**A település hulladékkal kapcsolatos közszolgáltatásról szóló rendeletének és a közszolgáltatási szerződésének módosítása**

**Valyon László** **FIDESZ-KDNP polgármester**

Megkérem Dr. Varga Attila jegyző urat, hogy tájékoztassa a képviselőket, hogy miért volt erre szükség.

**Dr. Varga Attila jegyző**

Az NHKV Zrt. átvette a számlázást. Ennek megfelelően módosítani kell a közszolgáltatási szerződést, mert a kintlévőség kezelés és a díj beszedés, nem a PEVIK-en keresztül fog történni.

A rendeletben az adatápolásra és adatok kezelésére vonatkozó részt módosítani kell és a fizetés módját is.

A számla szám is változik, a számlázás, a kintlévőség és az adatkezelés is változik.

**Valyon László** **FIDESZ-KDNP polgármester**

Megkérdezem a képviselőket, hogy fogadják el a rendelet módosításait.

A jelenlévő képviselők egyhangúlag megszavazták a hulladékkal kapcsolatos közszolgáltatásról szóló rendeletének és a közszolgáltatási szerződés módosítását.

**Ivád Község Önkormányzat Képviselőtestületének 17/2016. (VI.16.) határozata**

1. Ivád Község Önkormányzat Képviselő-testülete (a továbbiakban: Képviselőtestület) 2016. június 30.-ával a hulladékról szóló 2012. évi CLXXXV. törvény 92/B. § (2) bekezdésére figyelemmel módosítja a PEVIK Közüzemi és Szolgáltató Nonprofit Kft. (székhelye: 3250 Pétervására, Tisztisor út 29.) közszolgáltatóval, a települési hulladék begyűjtésére, szállítására és a kijelölt hulladékkezelő létesítményben az ártalmatlanításra történő átadására, 2015. december 16.-án kötött Hulladékgazdálkodási Közszolgáltatási Szerződést.

2. A Képviselőtestület felhatalmazza Valyon László polgármestert a módosításokkal egységes szerkezetbe foglalt szerződés aláírására.

Határidő: azonnal

Felelős: Valyon László polgármester

**Ivád Község Önkormányzat Képviselő-testületének**

**5/2016. (VI.17.) számú önkormányzati rendelete**

**a települési hulladékkal kapcsolatos közszolgáltatásról szóló**

**10/2015. (III.7.) önkormányzati rendeletének módosításáról**

Ivád Község Önkormányzat Képviselő-testülete a hulladékról szóló 2012. évi CLXXXV. törvény 35. § a) – g) pontjaiban, és a 39. § (2) és (5) bekezdéseiben kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 19. pontjában, illetve az Alaptörvény 32. cikk (2) bekezdésében meghatározott feladatkörében eljárva a következőket rendeli el:

**1. §**

Ivád Község Önkormányzat Képviselő-testülete a települési hulladékkal kapcsolatos közszolgáltatásról szóló 10/2015. (III.7.) önkormányzati rendeletének (a továbbiakban: R.) 11. és 16. §-ait hatályon kívül helyezi.

**2. §**

Ez a rendelet a 2016. július 1-jével lép hatályba.

Ivád, 2016. június 16.

**Valyon László Dr. Varga Attila**

**FIDESZ-KDNP jegyző**

**polgármester**

**Valyon László** **FIDESZ-KDNP polgármester**

Térjünk át a 4. napirendi pont megtárgyalására az egyebekre.

**4. napirendi pont**

**Kérdések, interpellációk**

**Valyon László** **FIDESZ-KDNP polgármester**

Szeretném tájékoztatni a képviselőket, hogy lehetőség volt az Ivád, Ady út és a Dózsa György út felújítására a pályázatot beadni. A hiánypótlásnak eleget tettünk, az rendben van.

Az Ivádi Fiatalok egyesülete is pályázna a jövőben a rendezvényeik megtartásához. Ezt is támogatjuk.

Az ’56-os emlékmű költségvetését is tárgyaljuk és elkészítettjük.

Van még egy pályázati lehetőség egy kis gép vásárlására. Olyan gép, amihez lehet toló lapot, hótúrót lehet elé tenni, árok tisztításra, kanalazásra is alkalmas lenne. Ez a pályázat, amint megjelenik, megpróbáljuk mindenképpen.

A gyerekeknek megoldottuk a szünidei étkeztetést. A hivatal udvarára egy nagy sátrat felállítottunk, berendeztük asztalokkal, padokkal, ott nyugodtan el tudják fogyasztani a gyerekek az ebédet.

A falunappal kapcsolatosan már egyre több programot lebeszéltünk. A gyerekeknek is lesznek vetélkedők, felnőtt programok is bőven lesznek. Úgy gondoltuk, hogy nevet is adnánk neki, mert össze szeretnénk kötni a savanyúságaink reklámozásával is. Kialakítanánk egy kóstoló sátrat is és kis adagokban kínálgatnánk.

**Gulyás Benedek képviselő**

Milyen a jövedelmezősége a savanyúságnak?

**Valyon László** **FIDESZ-KDNP polgármester**

Ha a munkabérre nem kapunk támogatást, akkor veszteséges. Amíg a munkabért megtámogatja az állam addig kis nyereséget is tudunk produkálni. Viszont a két üzem nagyon sok energiát elvesz tőlünk. A falura alig marad energiánk. Hiába van felvéve most 18 közfoglalkoztatott, azok a mezőgazdaságban és az üzemekben vannak, a faluban szinte senki nem dolgozik még a takarítás és a fűnyírás is gondot okoz.

Arra meg végképp nincs ember, hogy mindenki háza előtt a szemetet összeszedjük és a füvet lenyírjuk.

**Dr. Varga Attila jegyző**

A lakosok háza előtt mindenkinek magának kell a szemetet összeszedni és a ház előtti árkot nekik kell takarítani, a füvet levágni.

Az önkormányzat területét azt az önkormányzatnak kell rendbe tenni.

**Gulyás Benedek képviselő**

Én nagyon ellene vagyok, hogy a lakosságnak nem vágjuk a füvet. A közterület az legyen közterület, ne a lakosság vágja a háza előtt a füvet. Bármilyen maradék pénzt erre költenék. Ne legyen ez a lakosság problémája.

Még egy kérdés: Ivád adott be pályázatot a laptopokra és sikerült-e? Valamint a hulladék elszállításra a külterületeken van-e most pályázat. A patakkal kapcsolatosan: a patak nagyon csúnya, szégyene a falunak. A vízügynek szólni kellene, hogy a faluban tegyék rendbe a patakmedret. Én utána jártam, hogy kérelmezni kell a településnek a patakmeder kitakarítását.

A Bükki nemzeti parkot kérjük meg, hogy mit javasol arra, hogyan legyen kitakarítva a patakmeder.

**Valyon László** **FIDESZ-KDNP polgármester**

Arra kérlek Benedek, hogy ezt akkor próbáld meg intézni. Mi segítünk, megírjuk a levelet, fényképezd le és elküldjük az illetékes vízügyi igazgatóságnak.

**Gulyás Benedek képviselő**

Azt szeretném javasolni, hogy a patak part melletti részt, a pályával szemben egész fel a Tóth házáig, nyilvánítsuk közparkká. Először is nagyon csúnyán néz ki az a terület. Szükséges lenne azt is rendbe tenni. Ha ez közpark lenne, akkor már lehetne, szerintem erre is valamilyen forrást keresni és rendbe tenni.

Emlékművel kapcsolatosan: gondoljuk át, hogy az 56-os emlékművet hová tesszük. Én nem javaslom az óvoda udvarra. Pont ez a terület alkalmas arra, hogy a gyerekek ott játszanak. Találjunk erre másik helyet.

**Dr. Varga Attila jegyző**

Meg kell nézni, hogy a pataknál lévő terület magán terület-e vagy önkormányzati terület. Az önkormányzat a saját területét rendbe kell, hogy tegye, de a magán földrészeket a tulajdonosnak kell rendbe tenni. Ennek utána kell nézni.

**Valyon László** **FIDESZ-KDNP polgármester**

Hol legyen konkrétan az 56-os emlékmű? Mondd meg, hol van erre megfelelő hely?

**Gulyás Benedek képviselő**

Az Óvoda udvarról ne vegyünk el területet!

Nézzünk másik helyet! Következő testületi ülésre hozok valami ötletet.

**Valyon László** **FIDESZ-KDNP polgármester**

Megkérdezte, hogy van-e még valakinek javaslata, hozzászólása.

Mivel nem volt a nyílt ülést bezárta és elrendelte a zárt ülés megtárgyalását.

**K.m.f.**

**Valyon László Dr. Varga Attila**

**FIDESZ-KDNP jegyző**

**polgármester**